Kunsmusiek Sondag in FoxwoodVan links na regs: Anina Wasserman (koloratuursopraan), Lizelle le Roux (violis) en Andries Aldrich (bariton). (Foto: Verskaf) Is jy uitgehonger vir ŉ konsert met kunsmusiek op die program? Dan behoort dié brokkie goeie nuus ŉ huppel in jou stap te sit. Die Foxwood-teater in Houghton, Johannsburg, bied Sondag (28 Maart) The Art of Music aan, ŉ uitvoering bestaande uit bekende arias, Broadway-treffers en Suid-Afrikaanse kunsliedere. Uit die Fanz Lehár- operette Die vrolike weduwee is “Vilja” ingesluit en daar is ook Neapolitaanse gunstelinge soos “Santa Lucia”, Broadway-treffers soos “Some Enchanted Evening” en Afrikaanse kunsliedere soos “Die sewe Boerneef-liedjies” van Pieter de Villiers en “Heimwee” van S le Roux Marais. Die kunstenaars wat optree is Anina Wasserman (koloratuursopraan), Andries Aldrich (bariton), Lizelle le Roux (violis), Elise Lemmer (pianis) en Susan Steenkamp-Swanepoel (pianis). Wasserman is opgewonde oor die uitvoering, “natuurlik oor die wonderlike musikante en fantastiese programsamestelling,” meen sy. The Art of Music begin Sondag om 12:00 en kaartjies kos R 150. Die Foxwood-restaurant sal versnaperings en middagete voor en na die konsert bedien. Besprekings vir konsert en restaurant kan gemaak word deur ŉ e-pos te stuur na [email protected] of [email protected]. Die teater is by Vyfde Straat 13, Houghton Estate, Johannesburg. Navrae: 011 486 0935.